За гэты час мы павінны выйсці на якасна новы ўзровень тэхналогій у большасці галін. Асновай руху наперад на сучасным этапе стануць новыя падыходы да мадэрнізацыі эканомікі. У нашым раёне ў гэтым напрамку ўжо многае зроблена ў мінулай пяцігодцы, у першую чаргу на малочным заводзе і ў Пастаўскім мэблевым цэнтры. Гэтыя два прадпрыемствы з’яўляюцца лакаматывам усёй эканомікі раёна. Малочны завод, рэалізаваўшы праект “Будаўніцтва цэха па вытворчасці сыроў” з інвестыцыямі на суму больш за 200 мільярдаў рублёў, выйшаў у раёне на першае месца па аб’ёмах выпускаемай прадукцыі. Калі да гэтага на заводзе ў суткі перапрацоў¬валася максімум 170 тон малака, то зараз — 300. Уся прадукцыя — высокай якасці, не існуе праблем з яе збытам. У Пастаўскім мэблевым цэнтры да канца гэтага года будзе рэалізаваны інвестпраект “Будаўніцтва вытворчасці па вырабе паркетнай дошкі” магутнасцю адзін мільён квадратных метраў у год. Вытворчыя плошчы ўзведзены, на днях завезена абсталяванне. На новай вытворчасці будзе створана да 100 рабочых месцаў. А ўсяго па раёне, у адпаведнасці з заданнем аблвыканкама, іх павінна прыбавіцца сёлета 160. З заданнем справімся. Нядрэнныя перспектывы развіцця бачацца ў ААТ “Паставымэбля” і на заводзе “Беліт”. У аграрнай галіне мадэрнізаваны фермы ў ААТ “Хацілы-агра” і “Навасёлкі-Лучай”, зараз яны робатызаваныя.